Steve Hofmeyr vereer: ‘Ek glimlag omdat ek hier is, gedra, verdra word’Steve Hofmeyr ontvang sy toekenning (Foto: Twitter) Die “hele wêreld” gons oor Steve Hofmeyr se jongste album, het Ewald Coleske Maandagaand by ŉ Afrikaans is Groot-funksie in Pretoria laat hoor – daarom het dié album goue status behaal nog voor dit in winkels te koop is. Hofmeyr is Maandagaand tydens die Afrikaans is Groot-handelsmerk se tiende verjaarsdagviering met ŉ toekenning vir dié mylpaal bekroon. Die album, Skree, is die sanger se 30ste album. Hofmeyr het aan Maroela Media vertel hy het dié aankope glad nie verwag nie en “is werklik dankbaar”. “Dit het jare laas met my gebeur dat vooraf-aankope die CD deur die goudmerkie (15 000) stuur voordat dit die winkels tref. Daar’s ’n mooi verwagting geskep vir die album, maar dit is ook die eerste keer in vyf jaar wat ek weer bietjie komponeer en skryf aan 13 spiksplinternuwe oorspronklike werke,” vertel hy. Hy het tydens die funksie gespot Skree is die eerste album in ŉ “lang tyd” wat nie enige teenkanting gehad het nie. Dit is egter darem nie heeltemal waar nie, spot hy – sy vorige album, Country, het ook geen rumoer veroorsaak nie. Dié album het boonop dubbel-platinumstatus behaal en was verlede jaar een van die topverkopers in Suid-Afrika. Hofmeyr se album (Foto: Facebook) “Ek dink die vreeslike geraas oor wie wat mag sing of sê is effe verby. Niemand is toe oorlede van ‘Die Stem’ nie en my verhoudinge met Suid-Afrikaners het nie verander nie. Ek is lief vir Suid-Afrikaners ongeag wat hulle my noem, en meeste weet dit.” Die sanger het verlede week Sefako Makgatho-rylaan (voorheen Zambesi) tot stilstand gebring toe hy die musiekvideo vir die liedjie “Feeslied” vanaf dié album in spitsverkeer in ŉ paar uur geskiet het. Dié video is al bykans een miljoen keer gekyk. Hofmeyr het gesê dis bykans asof hy weer van voor geleer het om ŉ album aanmekaar te sit met Skree. “Dit was ŉ nuwe proses omdat ek dit met ŉ nuwe span gedoen het, en hierdie keer besit ek my eie album. Daai klomp pro’s by Coleske Artists het uitmuntende werk gelewer. Skree, ná al die lawaai en foefies, is ŉ kwaliteit-CD. Ek glimlag heeldag omdat ek nog hier is, ná 30 jaar nog kreatief is en deur die publiek gedra en verdra word,” vertel hy. Skree sal later vandeesmaand in winkels beskikbaar wees. Vir meer inligting, besoek Hofmeyr se Facebook-blad. Feeslied En hier is hy! Die FEESLIED flashmob video van vanoggend op Zambesi-rylaan. 'n Trêffic jêm, 'n video en amper 'n halfmiljoen kykers met 4.2K kommentare, Alles binne 9 ure… Dankie vir soveel pers en media wat saamspeel. Dis tog alles ook fun. As jy deel was, dankie! As jy laat was, jammer!Dankie vir die brawe manne en dames by Gerhard van Rooyen, ons vrinne by Coleske Artists, Afrikaans is Groot en die Pretoria Metro. Tjoekie sou 'n antiklimaks wees…. #Feeslied #Skree Posted by Steve Hofmeyr on Tuesday, October 3, 2017